Jacob Jensen (V), 2022-12-20:
Jeg vil begynde med at sige tak til ordførerne for indlæggene og for en god og konstruktiv debat om lovforslaget.
Jeg er i sagens natur utrolig glad for også at stå her i dag som nyudnævnt minister for et område, som står mig meget nært.
Jeg ser frem til det kommende samarbejde med alle Folketingets partier og ikke mindst de ordførere, som efterhånden er ved at blive udnævnt på området.
Jeg vil også sige en kæmpe tak for de mange positive ord og lykønskninger, som jeg har modtaget både heroppefra, men også i det hele taget – det rører mig rigtig meget.
Og som fru Charlotte Bagge Hansen fra Moderaterne sagde, skal jeg også prøve at gøre mig umage for at slå rekorden, som hr. Søren Egge Rasmussen nævnte, for det er jo en post, som der har været en vis udskiftning på.
Jeg prøver at slå den rekord ved at blive hængende lidt længere – det er i hvert fald min tilgang til tingene.
Jeres vilje til her at behandle det forslag, som vi her har til behandling, har en overordentlig stor betydning for de danske landbrugere.
Vi hastebehandler, som det også er blevet sagt af flere ordførere i dag, et lovforslag med vidtrækkende betydning for erhvervet.
Vedtagelsen af lovforslaget er en forudsætning for, at landbrugerne kan gå ind i det nye år med solid grund under fødderne, for vedtagelsen er forudsætningen for, at de danske landbrugere kan leve op til EU-reglerne allerede her fra den 1. januar 2023 og sådan set også vores fælles landbrugsaftale.
Det udgør derudover også grundlaget for den danske udbetaling og administration af landbrugsstøtten.
Vedtagelsen vil også give en længe ventet klarhed til branchen om de EU-krav, der vil blive stillet til den i de næste mange år, og den afklaring har også stor betydning for den enkelte landmand.
Og når vi i dag hastebehandler det her lovforslag, står vi heldigvis også på solid politisk grund, for lovforslaget er jo blevet til på baggrund af en stærk aftale med meget bred opbakning her i Tinget, nemlig landbrugsaftalen, som vi indgik i efteråret 2021.
Det er en bred politisk aftale, som sikrer rammerne for dansk landbrug de næste mange år, og som sikrer, at dansk landbrug bliver en aktiv del af den danske grønne omstilling.
Med landbrugsaftalen blev det muligt at færdiggøre og fremsende den danske strategiske plan til Europa-Kommissionen; den plan, der udmønter den fælles europæiske landbrugspolitik for årene 2023-2027 i Danmark.
Det er således også den plan, der danner rammen for tildelingen af EU's landbrugsstøtte her i landet.
Den danske plan blev godkendt som en af de første i Europa, og det er værd at bemærke, at det kun kunne lade sig gøre, fordi vi stod på et stærkt fundament i form af vores fælles politiske aftale.
Lovforslaget er selvfølgelig udarbejdet i fuld overensstemmelse med både landbrugsaftalen og den nye reform af den fælles landbrugspolitik.
Og som også andre ordførere har nævnt, fremgår det af lovforslaget, at der er en såkaldt solnedgangsklausul, altså en afslutningsdato for loven.
Det betyder, at vi inden længe har en chance for at genbesøge lovforslaget i en normal proces og drøfte emner, der ikke blevet løftet i forbindelse med denne hastebehandling.
Jeg kan dog i den forbindelse fremhæve, at et udkast til lovforslaget allerede har været i høring tidligere på året, og Miljø- og Fødevareudvalget har også endvidere fået en teknisk gennemgang før folketingsvalget, ligesom et udkast til lovforslaget har været drøftet løbende med forligskredsen bag landbrugsaftalen.
Jeg hørte, at hr. Søren Egge Rasmussen spurgte – og det spørgsmål kan jeg jo lige så godt svare på allerede, for ellers skal have Søren Egge Rasmussen jo spørge igen – om en mulig opsamling fra andre EU-lande i forhold til modelleringen, og det vil jeg selvfølgelig meget gerne kigge nærmere på.
For det er selvfølgelig noget af det, som er klogt, nemlig også at se, hvad andre lande gør; men ikke desto mindre skal vi også lige have hele overblikket fra Kommissionen.
Og i og med at de fleste andre lande aftaler først lige for nylig er blevet godkendt, vil det først kunne finde sted sidst på året; men ikke desto mindre er det selvfølgelig noget af det, som vi skal følge op på.
Med de ord vil jeg afslutningsvis benytte lejligheden til at takke for Folketingets velvillighed i forbindelse med lovforslaget.
Jeg ser frem til et rigtig godt samarbejde og til de resultater, som vi sammen kan opnå.